Operasi ACD Taman Desa Ilmu dilanjut 3 Mei
ZARINA ABDULLAH KUCHING: Operasi Pengesanan Kes Aktif (ACD) bagi Covid-19 di Taman Desa Ilmu di
Kota Samarahan dilanjutkan sehingga 3 Mei kerana setakat semalam hanya 20
peratus rumah di kawasan itu dapat dikunjungi. Timbalan Ketua Menteri Datuk Amar Douglas Uggah Embas berkata, ACD itu
dilanjutkan kepada tiga hari lagi berbanding rancangan asal tiga hari bermula
28 hingga 30 April sahaja. “Hasil daripada ACD di Taman Desa Ilmu dan Uni Garden, bilangan rumah yang
dikunjungi bermula pada 28 hingga 29 April adalah sebanyak 2,288 rumah,
manakala sebanyak 820 rumah terkunci. “Bagi bilangan orang yang dipanggil untuk menjalani pemeriksaan adalah
seramai 221 panggilan dan jumlah orang yang telah disaring adalah seramai 124
orang,” katanya. Uggah yang juga Pengerusi Jawatankuasa Pengurusan Bencana Negeri Sarawak
(JPBNS) berkata demikian pada sidang media harian perkembangan COVID-19 di
Kuching, semalam. Tambah Uggah, bilangan kenalan rapat yang telah diketahui belum disaring
adalah seramai 97 orang. “Pejabat Kesihatan Samarahan masih mengumpul semua sampel dan beberapa
sampel telah dihantar ke Makmal Kesihatan Awam Nasional (Makmal Kesihatan Awam
Kebangsaan), Kementerian Kesihatan Malaysia (KKM) melalui penerbangan komersial
yang hanya terbang dua kali seminggu. “Sehubungan itu, JPBNS hari ini membuat keputusan bahawa semua sampel dan ujian
akan diproses di Kuching supaya kita mendapat keputusan lebih cepat selain
penerbangan komersial ke Kuala Lumpur adalah sangat terhad,” jelasnya. Tegas Uggah, ACD itu dijalankan bagi membolehkan JPBNS mengesan kes kontak
rapat dan kontak kasual bagi kes-kes positif di kawasasn itu. Ditanya pemberita mengenai jumlah mereka yang belum membuat saringan, Uggah
berkata pihaknya tidak mempunyai angka tersebut termasuk sebarang kes positif
dan negatif di kawasan tersebut kerana masih menunggu keputusan ujian makmal. 
See author's posts
